Steen Gade (SF), 2005-06-02:
Mange danskere holder af at synge Nordahl Griegs »Kringsat af fjender« og også den strofe, der lyder: »Findes her nød og sult, skyldes det svig«.
Den er skrevet i 1930'erne.
Det var sådan et idealistisk ønske om, hvordan verden skulle være, men at realisere det i praksis ville nok have været forholdsvis svært i 1930'erne.
Realiteten er, at mulighederne helt oplagt er til stede, men det, der mangler, er i betydelig grad den moralsk politiske vilje.
Vi er faktisk i den situation, at vi skal kæmpe forholdsvis hårdt for at nå de mål, der blev sat af FN frem til 2015, og dem, vi debatterer i dag.
Mange har rost dem.
Jeg synes også, det er flot, hvis vi når dem, men jeg vil alligevel putte den malurt i bægeret, at når man læser det højt i en forsamling, at vi i 2015 skal halvere andelen af mennesker, der lever for mindre end 1 dollar om dagen, og halvere andelen af dem, som lever i hungersnød, inden 2015, er der grænser for, hvor flot man synes det er, når verden nu er så rig, som den er, og når vi ved, at det her kunne løses alt sammen, sådan at der inden 2015 ikke stod halvdelen, men hele befolkningen.
Dermed kan man jo ikke lade være med at kigge på de fundamentalt forkerte pengestrømme, der løber i verden på det her punkt: 1.000 mia. dollar på militær, 300 mia. dollar til at støtte vores egne landmænd i EU og i USA og Japan og kun 50 mia. dollar til udviklingshjælp til de fattigste.
Så snakker vi om, at vi skal have 25 mia. dollar ekstra i de kommende år.
Det er sådan set peanuts i det store regnestykke.
Det er ret vigtigt, også sagt til hr. Søren Espersen, som lagde vægt på, at man ikke skulle bruge penge på militæret – ja, det skal vi vel heller ikke i den rige verden, der er jo nok at tage af.
I øvrigt er jeg enig i, at de heller ikke skal det i ulandene.
Der er altså en uretfærdighed og en dårligdom, som man kunne gøre meget mere ved.
På den anden side har vi haft 10 år, hvor der er sket enorme fremskridt – det er jo fantastisk –
som man ikke troede kunne komme, desværre bare ikke på bistandsområdet.
Og der rammer vi ned i det, som vel er hovedbudskabet i dag, at Afrika er den region i verden, der har brug for hjælp, og at Afrika er den region, der har brug for bistand foruden at få mere gang i økonomi, i vækst, i handel og i erhvervsudvikling, for de har brug for, at vi åbner vores markeder.
Penge gør det ikke alene.
Vi har brug for at få demokrati på dagsordenen.
Det er en vigtig del.
Jeg vil spørge udenrigsministeren, om det ikke også i den forbindelse vil blive endnu vigtigere i fremtiden at satse på støtte til civilsamfund og den indsats, der gøres fra ngo-verdenen og andre i forhold til at opbygge de civilsamfund, som kan være med til at fjerne de despoter, der desværre ved hjælp af korruption og anden form for ødelæggelse af deres samfund hindrer en økonomisk udvikling.
Jeg mener, at det er afgørende vigtigt at satse på en særlig indsats for kvinder og ligestilling og for reproduktiv sundhed.
Det er lidt grotesk, som også udviklingsministeren med rette påpegede, at vi har en alliance i verden af Vatikanet, af fundamentalistiske islamiske lande og af stærke kræfter i USA's regering.
USA's regering er oven i købet gået så vidt, at man begynder at true med at tage bistanden fra lande, hvis de fokuserer for meget på reproduktiv sundhed.
Det er jo grotesk, og jeg vil anbefale udviklingsministeren at sige til statsministeren, at det, når han nu skal møde Bush om nogle uger, dog er et tema, der med rette kunne siges op til FN's topmøde i september.
Det er vigtigt, at verdens mest afgørende land ryger ud af den uhellige alliance, for den fører faktisk til, at folk bliver holdt i fattigdom, i sult og i nød på en måde, som jeg ved at vi er enige om ikke skulle være på banen.
Det sidste, jeg vil sige, er, at en bæredygtig udvikling og satsning på miljø er en afgørende del af, at det her kan lykkes.
For skal vi have gang i økonomien, væksten osv., og skal vi gå fra 6 mia. til 9 mia. indbyggere her på jorden på 45 år, kan vi ikke fortsætte på den måde, vi kører i dag.
Vi er nødt til at få miljø integreret i den økonomisk-dynamiske proces, som verden har brug for.